Omnibus presentes litteras inspecturis, officialis Autissiod., salutem in Domino. Noveritis quod in nostra presentia constitutus, magister Johannes [dic]tus Taupins, curatus de Granciaco, recognovit se vendidisse et venditionis nomine in perpetuum tradidisse magistro Pagne de Sancto-Prisco, medico, quandam domum quam se habere dicebat, sitam apud Sanctum-Priscum, ante furnum de castro, juxta domum Regnaudi, dicti Gironde, que fuit, ut dicitur, defuncti dicti Mautaillie, cum pressorio et granchia sita retro domum, et cum plateis sitis a latere dicte domus, que fuisse dicuntur defuncti Daudieti, Guidonis Simart et Humberti de Verian, ab ipso magistro Pagne et ejus heredibus tenendam et possidendam dictam domum in perpetuum, de cetero, pacifice et quiete, cum dictis granchia, pressorio et plateis predictis, ac aliis pertinenciis dicte domus, pro centum una libris turon. suis, quitis et jam solutis in pecunia numerata, prout confessus est, et de quibus renuncians exceptioni sibi non tradite, etc. Datum, anno Domini Mº CCº sexagesimo-sexto, mense januarii.